Molton Brown is die Verenigde Koninkryk se voorste vervaardiger van kosmetika en toiletartikels vir hoë-inkomste-verbruikers. Die onderneming, wat sy oorsprong in 'n haarsalon in die Londense stadsdeel Mayfair het en in 1973 gevestig is, bemark sy produkte - onder meer stortgel, sjampoe en lyfroom, maar ook reukkerse - in baie van die wêreld se mees eksklusiewe afdelingswinkels, maar het ook sy eie netwerk winkels wêreldwyd. Molton Brown is in 2005 deur die Japannese kosmetikareus KAO oorgeneem, maar vervaardig sy produkte steeds uitsluitlik in Engeland. Sy hoofvervaardigingsaanleg is net buite Londen in die graafskap Hertfordshire geleë.